Diari Oficial de la Generalitat Valenciana


Sumari del DOGV 6309, del 13-07-2010 (2010/7992)

ORDE 28/2010, de 9 de juliol, de la Conselleria d'Economia, Hisenda i Ocupació, per la qual es dicten les normes per a l'elaboració del pressupost de la Generalitat per a l'exercici 2011.
-------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2010/07/09/28/dof/vci/html**

### Dades del document

Número de DOGV
:   6309

Data del DOGV
:   13-07-2010

Secció del DOGV
:   I. DISPOSICIONS GENERALS

Número del document
:   2010/7992


Data del document
:   09-07-2010

Organisme emissor
:   Conselleria d'Economia, Hisenda i Ocupació

Tipus de document
:   Ordre

Descriptors 

:   * elaboració del pressupost
    * legislació
    * pressupost

ORDE 28/2010, de 9 de juliol, de la Conselleria d'Economia, Hisenda i Ocupació, per la qual es dicten les normes per a l'elaboració del pressupost de la Generalitat per a l'exercici 2011. [2010/7992]
PREÀMBUL
El procés d'elaboració del pressupost de la Generalitat per al 2011, ha de tindre en compte l'escenari actual marcat pel nou model de finançament, el Pla d'Austeritat de la Generalitat, en el qual es van adoptar determinades mesures de contenció de la despesa pública, el Pla Economicofinancer de Reequilibri 2010-2012, aprovat pel Consell de Política Fiscal i Financera, el 15 de juny de 2010, així com els programes operatius de la Comunitat Valenciana per al període 2007-2013, tot això dins dels principis de transparència, eficiència en l'assignació i utilització de recursos públics i la plurianualitat.
A nivell mundial, durant els primers mesos de 2010, les principals economies desenvolupades van continuar mostrant senyals de recuperació, encara que s'observa una recuperació a distintes velocitats. D'esta manera, mentre que els Estats Units i el Japó van millorar totes les previsions, Europa va mostrar un menor dinamisme en la seua milloria. Així, el PIB de l'eurozona va registrar en el primer trimestre de l'any una taxa de variació interanual positiva, i es va situar en el 0,6%. Pel que fa a l'economia espanyola, observem que en el primer trimestre de 2010 l'activitat econòmica va determinar en el PIB un decreixement en termes interanuals de l'1,3%.
Centrats en l'economia valenciana, podem dir que esta va millorar en el primer trimestre de 2010, ja que va moderar significativament la seua contracció. L'aportació de la demanda interna ha sigut menys negativa que la registrada en els trimestres precedents, alhora que ha continuat l'aportació positiva del sector exterior al creixement del PIB.
Tenint en compte el resultat de la comptabilitat nacional, així com l'evolució dels principals indicadors econòmics, cal assenyalar que la crisi econòmica internacional de les economies europees i els indicadors disponibles apunten a un estancament del deteriorament de l'economia espanyola igual que ocorre en l'economia valenciana.
Davant d'esta situació econòmica i les perspectives per al 2011, el pressupost de la Generalitat per a l'any esmentat han de considerar com a objectiu principal pal·liar, en la mesura que siga possible, els efectes adversos que la crisi està tenint en l'economia valenciana, i, sobretot, posar els elements necessaris perquè l'eixida d'esta es produïsca en les millors condicions i, a més, la nostra economia recupere els nivells de creixement que la caracteritzava. Per això, el pressupost, principal instrument de programació econòmica a curt termini, ha de considerar totes les mesures que la Generalitat ha anat implementant per a impulsar l'economia. Així mateix, el 2009 va iniciar la seua vigència el Pacte Valencià pel Creixement i l'Ocupació 2009-13 (PAVACE II) com a fruit d'un procés de diàleg social que la Generalitat considera bàsic per a la seua programació econòmica i els compromisos de la qual s'han de considerar en el pressupost que es comença a elaborar.
Tots estos factors influiran en la capacitat recaptadora del nostre sistema, per la qual cosa es preveuen menys ingressos no financers respecte a exercicis anteriors, alhora que les necessitats socials són les mateixes o fins i tot superiors. Màximament tenint en compte que el nou model de finançament es presenta insuficient ja que posiciona la Comunitat Valenciana a la cua en el finançament per càpita.
Així, doncs, el pressupost de la Generalitat per a l'exercici 2011, com a principal instrument de programació econòmica a curt termini, ha de fer front a esta situació, i per a això és necessari impulsar aquelles mesures que dinamitzen la nostra economia, elevant la capacitat de creixement i la productivitat mitjançant el suport als sectors productius, així com prioritzar les polítiques dirigides al mercat de treball.
Des d'esta perspectiva, els criteris generals per a l'elaboració del pressupost de la Generalitat per al 2011 seran els següents:
A) Continuar destinant recursos a les polítiques de despesa social, especialment en els servicis bàsics de sanitat, educació i atenció social, de tal forma que les persones amb més dificultats no es vegen desfavorides.
B) Incidir en les polítiques que potencien la competitivitat i productivitat de la nostra economia, principalment les dirigides al foment de la innovació empresarial i capital tecnològic, la formació del capital humà i la millora en la dotació de les infraestructures.
C) Impulsar polítiques actives en el mercat de treball que minimitzen l'impacte de la crisi econòmica en l'ocupació i faciliten la formació i adaptació dels desocupats als nous requeriments del sector productiu.
D) Continuar amb el compliment del Pla Especial de Suport a la Inversió Productiva en Municipis de la Comunitat Valenciana (PIP), el qual pretén millorar la xarxa infraestructures i equipaments bàsics d'àmbit local mitjançant un important paquet d'ajudes econòmiques dirigides a l'obra pública.
E) Continuar amb la política de racionalització i optimització dels recursos públics i el seu impacte plurianual en benefici d'una major eficiència i eficàcia en la utilització d'estos, tenint en compte la mesures contingudes en el Pla d'Austeritat de la Generalitat, aplicat ja en el pressupost 2010, que són:
Contenció de les despeses de personal.
Reducció de les despeses de funcionament.
Reorganització del sector públic valencià.
Racionalització de la inversió pública.
En conseqüència, fent ús de les facultats que em confereix el Decret Legislatiu de 26 de juny de 1991, que aprova el Text Refós de la Llei d'Hisenda Pública de la Generalitat, en els seus articles 23 i 24,
ORDENE
1. Àmbit d'aplicació i unitat de pressupostació.
1.1. Les normes contingudes en la present orde s'aplicaran:
a) A l'administració de la Generalitat.
b) A les entitats autònomes i altres organismes públics de la Generalitat.
c) A les empreses de la Generalitat compreses en l'article 5.2 del Text Refós de la Llei d'Hisenda Pública de la Generalitat.
1.2. Unitat de pressupostació.
El pressupost s'elaborarà tenint com a unitat de compte l'euro.
2. Òrgans participants en el procés d'elaboració del pressupost de la Generalitat i tramitació de l'avantprojecte.
2.1. Són òrgans participants en el procés d'elaboració del pressupost de la Generalitat per a l'any 2011:
2.1.1. La Comissió Delegada del Consell per a Assumptes Econòmics, en els termes que preveu el Decret 78/2003, de 27 de juny.
2.1.2. La Secretaria Autonòmica d'Economia i Pressupostos que, en el marc de les competències assignades a esta en matèria de pressupostos, articula la seua participació en el procés a través dels òrgans següents:
a) La Direcció General de Tributs, que elaborarà la informació necessària que permeta quantificar els capítols I, II, III i V del pressupost d'ingressos i els beneficis fiscals.
b) La Direcció General d'Economia quantificarà els fons estructurals de l'anualitat corresponent als programes operatius FEDER, FSE i qualsevol altra forma d'intervenció comunitària finançada amb fons estructurals del nou període de programació 2007-2013, inclosos els programes operatius aprovats dins de l'objectiu de la cohesió territorial europea, excloent-hi els fons de tipus sectorial la competència dels quals no corresponga a esta Conselleria. Així mateix, vetlarà per la correcta consignació de les aplicacions pressupostàries corresponents a tots estos.
Així mateix, competix a la Direcció General d'Economia la consignació dels fons de compensació interterritorial.
Estes quantificacions hauran de ser remeses a la Direcció General de Pressupostos i Despeses abans del 20 de juliol, desglossant tant a nivell d'assumpte d'ingrés com de línia de subvenció o projecte de despesa, l'import corresponent a l'ingrés i a la despesa elegible.
c) La Direcció General de Pressupostos i Despeses que té assignades les funcions de desenvolupament i coordinació de totes les actuacions dirigides a l'elaboració del pressupost, en el marc i amb l'abast de les previsions de la present orde.
A este efecte serà competent per a:
· L'elaboració dels escenaris d'ingressos i despeses.
· L'obtenció, anàlisi i agregació, si és el cas, de les dades, antecedents, informes i estadístiques necessaris per a l'elaboració dels estats de despeses i ingressos pressupostaris, amb este fi demanarà la informació necessària dels distints centres gestors.
· L'elaboració de l'Avantprojecte de Llei de Pressupostos, tenint en compte les propostes formulades pels distints centres gestors, les orientacions de política econòmica i les prioritats establides, dins del marc d'estabilitat pressupostària.
2.1.3. La Direcció General d'Administració Autonòmica, que emetra un informe a la Direcció General de Pressupostos i Despeses, els canvis d'adscripció orgànica i funcional que hagen de ser tinguts en compte en la confecció del capítol I del pressupost de despeses per a l'exercici 2011.
2.1.4. Els òrgans superiors de la Generalitat i les conselleries elaboraran les propostes ajustades a les lleis que sigue aplicables, als acords i a les directrius aprovats pel Consell i a les normes i als criteris que s'assenyalen en esta disposició. Estes propostes contindran:
· Modificacions de l'articulat del Projecte de Llei de Pressupostos.
· Modificacions dels serveis pressupostaris, programes pressupostaris, línies de subvenció, projectes d'inversió i, en general, d'assumptes pressupostaris.
· Escenari plurianual (2011-2013) dels compromisos de despesa continguts en cada programa pressupostari.
· Previsió de l'impacte en la despesa corrent anual dels projectes d'inversió nous, a partir del moment que entren en funcionament. La despesa corrent prevista per al 2011 s'entendrà inclosa en l'Avantprojecte de Pressupost.
· Avantprojecte de l'estat de despeses del seu pressupost.
· Les previsions dels ingressos afectes els programes desenvolupats per estos.
· Els avantprojectes dels estats de recursos i dotacions de les entitats autònomes adscrites a estes, que formaran un sol pressupost per a cada entitat que comprendrà totes les actuacions, operacions i servicis que hagen de realitzar-se en virtut de les funcions que tinguen assignades, mantenint la coherència de les transferències reflectides en els estats de despeses de les conselleries i els estats d'ingressos de les entitats. En el cas de les despeses afectes a finançament comunitari, s'entendrà com a ingressos previstos els que es deriven de les propostes formalment presentades.
2.1.5. Les societats mercantils i entitats de dret públic de la Generalitat elaboraran els seus estats de recursos i dotacions, així com els pressupostos d'explotació i de capital, ajustats al que disposen les normes que les regulen. En el cas de les despeses afectes a finançament comunitari, s'entendrà com a ingressos previstos els que es deriven de les propostes formalment presentades. Hauran de realitzar també la previsió de l'impacte en la despesa corrent anual dels projectes d'inversió nous, a partir del moment que entren en funcionament. La despesa corrent prevista per al 2011, haurà de contemplar-se en l'Avantprojecte de Pressupost. La remissió dels avantprojectes corresponents s'efectuarà a través de les sotssecretaries de les conselleries a què estiguen adscrits.
3. Procés d'elaboració.
3.1. La Direcció General de Pressupostos i Despeses examinarà, en coordinació amb els altres òrgans competents en l'elaboració del pressupost, la documentació pressupostària rebuda, a l'efecte d'ajustar els crèdits al que disposa la present orde i la restant normativa aplicable, tenint en compte les línies bàsiques determinades per la Comissió Delegada del Consell per a Assumptes Econòmics i els escenaris pressupostaris, tot això a fi de racionalitzar la despesa pública dins del compromís amb el rigor pressupostari que s'ha mantingut des de 1996.
3.2. La Conselleria d'Economia, Hisenda i Ocupació, basant-se en els resultats de l'examen i ajustos previstos en els apartats anteriors, i tenint en compte allò que s'ha especificat en l'article 24 del Text Refós de la Llei d'Hisenda Pública de la Generalitat, remetrà al Consell el corresponent Avantprojecte de Llei de Pressupostos de la Generalitat per a l'exercici 2011, el qual, una vegada aprovat, serà elevat a Les Corts en el termini assenyalat en l'article 55, apartat quatre, de l'Estatut, i en l'article 25 del Text Refós de la Llei d'Hisenda Pública de la Generalitat.
4. Estructura dels pressupostos de la Generalitat.
4.1. Estructura general del pressupost d'ingressos.
El pressupost d'ingressos de l'administració de la Generalitat i dels organismes públics per a l'any 2011 s'estructura d'acord amb la classificació econòmica que s'adjunta com a annex I
4.2. Estructura general del pressupost de despeses.
El pressupost de despeses de la Generalitat i dels organismes públics per a l'any 2011 s'estructura d'acord amb els criteris següents:
a) Ordenació per naturalesa econòmica, d'acord amb la classificació que s'adjunta com a annex II.
b) Distribució orgànica per seccions i organismes adscrits a estes. Annex III.
c) Ordenació funcional dels programes pressupostaris d'acord amb la classificació de grups, funcions i subfuncions vigent. Annex IV.
d) Màxima territorialització possible dels crèdits de despeses pressupostades. Annex V.
4.3. Estructures específiques.
Els pressupostos d'ingressos i de despeses de les entitats autònomes de caràcter mercantil, industrial, financer o anàleg, les societats mercantils de la Generalitat, i les entitats de dret públic, s'estructuraran d'acord amb els criteris funcionals, orgànics i territorials assenyalats amb caràcter general i s'ajustaran, quant als criteris econòmics, a les normes específiques de caràcter comptable que els siguen aplicables.
5. Documentació per a l'elaboració del pressupost de la Generalitat.
5.1. Els òrgans competents per a l'elaboració dels pressupostos per a l'any 2011 formularan les seues propostes a través de quatre documents:
a) Presentació de la proposta d'Avantprojecte de Pressupost:
Consisteix en un document en què es raonen sintèticament els objectius i mesures que servixen de suport a les propostes pressupostàries que formule el departament, al nivell de conselleria, entitats autònomes i empreses. En particular, l'adaptació als objectius generals de contenció i racionalització de la despesa pública, així com, si és el cas, de la política d'ingressos de gestió departamental que es propose. El seu contingut podrà ser utilitzat en l'elaboració de la memòria i de l'informe economicofinancer.
El document serà remés per correu electrònic a l'adreça amb la referència «Presentació de la proposta d'Avantprojecte de Pressupostos». La Direcció General de Pressupostos i Despeses confirmarà la recepció a través del mateix mitjà a l'adreça remitent.
b) Propostes relatives a l'articulat de l'Avantprojecte de Llei de Pressupostos:
Consistix en un document en què s'especifiquen les propostes corresponents degudament fonamentades, i acompanyades del corresponent informe de l'Àrea Jurídica, i el seu procediment serà el mateix que en l'apartat anterior.
c) Propostes puntuals i observacions:
La formulació de preguntes i observacions de caràcter puntual es remetran per correu electrònic a l'adreça esmentada en el punt a).
d) Imports pressupostaris de despeses i ingressos:
Els imports pressupostaris de despeses i ingressos es registraran al mòdul NEPAL, mitjançant el qual s'obtindran totes les magnituds monetàries dels pressupostos i el conjunt de fitxes pressupostàries (FP) corresponents a l'estructura dels pressupostos de despeses per programes.
Al mòdul NEPAL un import s'atribueix a un «compte pressupostari» que resulta de la combinació de valors independents entre si. Per a poder registrar un import, la combinació de valors corresponent haurà de ser creada prèviament, omplint els segments que la conformen. Estos segments identifiquen:
· Entitat: mitjançant el qual es diferencia l'administració de la Generalitat, les entitats autònomes, les entitats de dret públic i les societats mercantils de la Generalitat.
· Orgànica: mitjançant el qual es diferencien els nivells jeràrquics de l'organització (secció, servici).
· Econòmica: mitjançant el qual es diferencien els crèdits d'ingressos i de despeses per naturalesa. En les despeses s'introduiran dades a nivell de concepte, amb els dos últims dígits 00, i en ingressos a nivell de subconcepte.
· Funcional: mitjançant el qual es diferencien els programes pressupostaris en què es formulen crèdits de despeses o d'ingressos de gestió departamental: (programa a cinc xifres).
· Assumpte: mitjançant este segment s'identifica la despesa, en el capítol VI amb el subprojecte d'inversió, en els capítols IV i VII amb les línies de subvenció, i el capítol VIII amb els projectes financers, i es pot utilitzar, o no, per a qualsevol altre capítol. Per als capítols IV, VI, VII i VIII este segment és de compliment obligatori. En ingressos s'identificaran els assumptes en el cas de finançament afectat, i es pot utilitzar l'assumpte codificat com «NA» en els restants.
· Territori: correspon al reflex de l'impacte territorial atribuïble a l'import pressupostat.
Les fitxes pressupostàries que s'obtindran de l'explotació del mòdul NEPAL hauran de ser les següents (annex VI):
FP1. Fitxa resum de recursos financers del programa. En esta es reflectirà el cost financer previst del programa per capítols de despesa per a l'exercici pressupostari de 2011, així com el detall de les transferències internes a entitats autònomes i empreses de la Generalitat.
FP2. Desagregació dels capítols de despesa de cada programa, detallada per conceptes econòmics.
FP3. Fitxa descriptiva dels ingressos afectes el programa. En esta es detallaran els ingressos inherents a l'execució del programa expressant, en el cas de les subvencions, l'organisme o entitat que transfereix els fons. Així mateix, contindrà la descripció de l'aplicació en despeses per al compliment de la finalitat a què van destinats.
FP4. Fitxa d'objectius bàsics i principals línies d'actuació necessàries per a aconseguir cada objectiu. Expressarà amb brevetat i precisió la naturalesa i dimensió del problema sobre el qual s'actua, els objectius que es perseguixen i les principals línies d'actuació que es propose dur a terme el corresponent centre gestor.
Les línies d'actuació es relacionaran amb l'objectiu bàsic quantificat i este, al seu torn, amb la problemàtica sobre la qual es pretén actuar, a través del desglossament que es reflectix en la fitxa.
FP6. Fitxa de projectes d'inversió. Arreplegarà, per a cada un dels programes, una relació dels projectes (basada en la tipologia d'inversions arreplegada en l'annex VII) i subprojectes d'inversió que es preveu executar, amb indicació de la seua denominació, import, total d'aportació pròpia i aliena, estat d'execució i pla plurianual d'inversió. Tots els subprojectes faran obligatòriament referència a la seua localització territorial, com a mínim a nivell comarcalment i excepcionalment a nivell provincial quan l'àmbit d'aplicació de la inversió ho requerisca. A continuació, es concretarà l'import i l'origen del finançament externa referida a cada un dels projectes previstos en l'exercici pressupostari del 2011.
Els projectes ja contractats hauran de reflectir les despeses plurianuals compromeses per a cada un dels exercicis.
Amb caràcter obligatori, per als projectes d'inversió que requerisquen dotacions pressupostàries de despesa corrent per a l'efectiva posada en marxa, es farà constar la valoració anual de les despeses corrents i de capital necessàries per a l'obertura del servici, indicant, en tot cas, la data prevista de posada en marxa, la distribució entre els distints capítols de despesa, el volum de despesa consolidable i la quantificació de la despesa quan en l'exercici de posada en marxa es preste el servici per període inferior a l'any.
FP7. Fitxa de transferències. Expressarà, per a cada una de les actuacions de subvenció o transferència dels capítols IV i VII del pressupost de despeses, l'import assignat a l'acció, la naturalesa dels beneficiaris previstos, així com una breu descripció de les seues característiques, la normativa reguladora a què està sotmesa, les finalitats que persegueix i els imports de fons propis i, si és el cas, fons finalistes i aportació condicionada, detallant les quanties i l'origen d'estos fons, així com els compromisos plurianuals.
FP8. Fitxa memòria de les operacions financeres. Contindrà la denominació, descripció, finalitat i característiques de cada una de les operacions financeres previstes en el programa (imports previstos, terminis d'amortització i imports corresponents, tipus d'interés i beneficiaris previstos), així com la documentació i normativa que la sustenta.
RP 1. Fitxa resum de programes i capítols. Arreplega, per a cada secció o entitat autònoma, la relació de programes gestionats i el seu cost previst per capítols.
5.2. Les empreses públiques que figuren en l'annex III amb l'epígraf «comptabilitat empresarial», ompliran les fitxes següents, el model de les quals queda arreplegat en l'annex VIII de la present orde:
- Fitxa d'estat de recursos i dotacions. Els seus apartats arrepleguen les estimacions i avaluacions de necessitat per a l'exercici que es pressuposta, tant d'explotació com d'inversió i finançament, expressades en milers d'euros i ordenades segons la seua naturalesa econòmica. L'apartat «Variació del fons de maniobra» arreplegarà la diferència, positiva o negativa, entre el volum d'aplicacions i dels recursos per al seu finançament.
- Fitxa de balanç. Arreplega la informació sobre la situació de l'empresa. L'ompliment d'esta fitxa s'adaptarà a les normes del vigent Pla General de Comptabilitat, i arreplegarà, separats degudament, l'actiu, el passiu i el patrimoni net de l'empresa, per a l'exercici que es pressuposta i per a l'exercici actual.
- Fitxa de pèrdues i guanys. Arreplega el resultat previst per l'empresa per a l'exercici que es pressuposta i per a l'exercici actual. L'ompliment d'esta fitxa s'adaptarà a les normes del vigent Pla General de Comptabilitat.
- Fitxa de pressupost d'ingressos i despeses. Resum per capítols pressupostaris de les dades financeres del balanç i del compte de pèrdues i guanys.
- Fitxa d'objectius. Té com a finalitat arreplegar totes les dades necessàries per a emmarcar i definir el programa d'actuació de l'empresa durant l'exercici que es pressuposta.
Consta de quatre parts diferenciades:
A. Objectius estratègics. S'indicaran de la manera més explícita possible els objectius a mitjà i llarg termini que resumisquen la projecció de l'empresa i marquen la seua estratègia d'actuació.
B. Objectius bàsics quantificats. Els objectius perseguits per al pressupost de l'any 2011 es concretaran mitjançant magnituds quantificables que permeten al gestor i als òrgans de control intern o extern avaluar la seua eficàcia.
Principals línies d'actuació per a aconseguir l'objectiu: s'indicaran a continuació de cada un dels objectius bàsics quantificats.
C. Llocs de treball a crear: a fi de mesurar l'eventual aportació en la creació d'ocupació, s'arreplega en este apartat l'estat de la plantilla en els diferents moments del temps que es marquen.
D. Observacions: s'omplirà per a ampliar o aclarir la informació facilitada en els apartats anteriors.
5.3. Addicionalment la Conselleria de Sanitat aportaran els informes següents:
AP1. Farmàcia.
Estudi econòmic que inclourà una estimació del nombre de receptes dispensades i el seu cost unitari l'any 2011, basant-se en els exercicis del 2005 al 2010. Esta estimació distingirà les receptes atribuïdes als afiliats actius de les corresponents a població protegida i desplaçats, pensionistes i altres col·lectius. Així com una distribució territorial de les receptes i la despesa dispensada.
AP2. Cost dels servicis concertats.
Estudi econòmic que estime el cost dels servicis concertats per centre, el nombre de persones i els actes d'atenció concertada efectuats i el seu cost unitari durant 2010 i la seua previsió per a l'exercici 2011.
AP3. Efectius i cost de personal.
S'arreplegarà, per a cada centre gestor i programa, el nombre d'efectius de personal i el seu cost, segons la seua relació jurídica, grup i, si és el cas, nivell; distingint els efectius reals existents en el moment de la projecció de nòmina efectuada al mes de juny de l'exercici de 2010, així com la totalitat de les seues despeses ordinàries de funcionament amb el detall de conceptes de despesa.
6. Terminis i criteris per a l'elaboració de la documentació.
Els distints òrgans competents remetran a la Direcció General de Pressupostos i Despeses la documentació corresponent fins al 26 de juliol. Les entitats autònomes i les empreses de la Generalitat remetran, en el termini establit, la informació a través de les conselleries a què estiguen adscrites. A este efecte, les conselleries adoptaran les mesures oportunes per a la recepció de la documentació dins del termini i en la forma fixats en la present orde.
7. Criteris per a la formulació de propostes:
Els criteris a tindre en compte per a l'elaboració del document pressupostari seran els següents:
a) Optimització del nombre de programes pressupostaris.
b) Contenció i racionalització de la despesa pública.
c) El capítol I, «Despeses de personal», prendrà com a referència el cost anual estimat dels llocs adscrits a cada programa pressupostari a data 30 de juny de 2010.
d) El capítol II, «Despeses de funcionament», quantificarà les projeccions efectuades en compliment de l'article 2 de l'Orde de 22 de març del 2005, de la Conselleria d'Economia, Hisenda i Ocupació, per la qual es regula el procediment de gestió del pressupost de la Generalitat, i els compromisos documentats amb acord de Consell.
e) En els capítols IV, VI, VII i VIII de despeses s'hauran d'incloure:
- L'aportació de la Generalitat a les despeses de funcionament o d'explotació de les entitats autònomes i empreses de la Generalitat, als qual s'aplicaran els mateixos criteris establits anteriorment d'este epígraf.
- Línies i projectes d'inversió o financers cofinançats amb fons finalistes procedents de persones jurídiques del sector públic o privat.
- Línies i projectes d'inversió o financers cofinançades amb recursos procedents de la Unió Europea.
- Línies de subvenció de caràcter permanent que es deriven de l'aplicació de normes amb rang de llei.
- Compromisos documentats amb acords de Consell.
- Compromisos ferms adquirits a càrrec d'exercicis futurs.
DISPOSICIONS FINALS
Primera
S'autoritza la Direcció General de Pressupostos i Despeses per a dictar totes les instruccions que considere necessàries per a l'aplicació de la present orde.
Segona
La relació de persones juridicopúbliques arreplegada en l'annex III té caràcter indicatiu. En este sentit les diferents conselleries seran responsables de remetre tant els avantprojectes de pressupostos corresponents a les entitats autònomes i empreses que en data de la publicació de la present orde estigueren en funcionament, com la d'aquelles la posada en marxa de les quals estiguera prevista amb antelació a l'1 de gener de 2011.
Tercera
La present orde entrarà en vigor l'endemà de la seua publicació en el Diari Oficial de la Comunitat Valenciana.
València, 9 de juliol de 2010
El conseller d'Economia, Hisenda i Ocupació
i vicepresident segon del Consell,
GERARDO CAMPS DEVESA


Còpia Permalink ELI